કબૂતરખાનાના ગ્રાઉન્ડ ફ્લોર પર બધી દુકાનો હતી જ્યાં આખા અમદાવાદ કરતાં સસ્તા ભાવે સાબુ, ટૂથપેસ્ટ અને એવી ચીજવસ્તુઓ વેચાતી હતી. જીર્ણશીર્ણ સીડી ચડીને પહેલે અને બીજે માળ જઇએ તો ત્યાં બાર બાય પંદરની ઓરડી જેવી વીસેક ઓફિસો હતી. પહેલી નજરે જોનાર નવાસવા માણસને ખ્યાલ ના આવે કે આ જગ્યાએ રોજ કરોડોનો કારોબાર થતો હશે. એ બધી શરાફી પેઢીઓ અમદાવાદ શહેર અને જિલ્લાના વેપારીઓ માટે આબરૂ બચાવવાનું સ્થાન હતું. વેપારી ચેક અને પ્રોમિસરી નોટ આપે એની સામે પેઢીમાંથી ઊભાં ઊભાં જ પૈસા મળી જતા. અલબત્ત, અજાણ્યાને તો અહીં ઊભા રહેવા પણ ના મળે. થોડોઘણો પરિચય અથવા સધ્ધર ઓળખાણ હોય તો કરોડો રૂપિયાની જરૂરિયાત પણ પૂરી થઇ જાય.